PREDLOG

Na osnovu člana 12 stav 7 Zakona o lukama („Službeni list Crne Gore”, broj 2/2026), Ministarstvo pomorstva donijelo je

PRAVILNIK
O USLOVIMA I KRITERIJUMIMA ZA OSTVARIVANJE PRAVA NA VEZ U KOMUNALNOM DIJELU LUKE

I OPŠTE ODREDBE

Član 1
Ovim pravilnikom propisuju se uslovi, kriterijumi i način postupka za ostvarivanje prava na vez u komunalnom dijelu luke (u daljem tekstu: komunalni vez).

Član 2
Ovaj pravilnik primjenjuje se na sve luke u Crnoj Gori koje imaju komunalni dio luke.
Poslove koji se odnose na objavljivanje javnog poziva, prijem zahtjeva, sprovođenje postupka, utvrđivanje rang-liste, zaključivanje ugovora o komunalnom vezu, vođenje i objavljivanje propisanih lista vrši pravno lice koje upravlja lukom, odnosno koncesionar luke kada se luka koristi na osnovu ugovora o koncesiji (u daljem tekstu: upravljač luke), u skladu sa zakonom i ovim pravilnikom.

Član 3
Izrazi koji se u ovom pravilniku koriste za fizička lica u muškom rodu podrazumijevaju iste izraze u ženskom rodu.

Član 4
Komunalni vez je vez u komunalnom dijelu luke namijenjen za vez plovnih objekata registrovanih za privredne svrhe, odnosno za vez plovnih objekata registrovanih za lične potrebe, za koji se pravo na korišćenje ostvaruje u skladu sa zakonom i ovim pravilnikom.

II USLOVI ZA OSTVARIVANJE PRAVA NA KOMUNALNI VEZ

Član 5
Uslove za učešće u postupku za ostvarivanje prava na komunalni vez ispunjava fizičko ili pravno lice:
– koje je vlasnik plovnog objekta za koji se zaključuje ugovor o komunalnom vezu;
– čiji plovni objekat pretežno boravi na području na kojem se nalazi luka i koji je upisan u upisnik nadležne područne organizacione jedinice Ministarstva – Lučke kapetanije.
Prednost za dobijanje komunalnog veza imaju vlasnici plovnih objekata koji imaju prebivalište, odnosno sjedište na području jedinice lokalne samouprave u kojoj se luka nalazi.
Uslovi iz stava 1 ovog člana moraju biti ispunjeni kumulativno u vrijeme podnošenja zahtjeva za dodjelu komunalnog veza.
Vlasnikom plovnog objekta iz stava 1 alineja 1 ovog člana smatra se i suvlasnik plovnog objekta čiji suvlasnički udio iznosi jednu polovinu ili više idealnog dijela, pod uslovom da uz zahtjev dostavi saglasnost drugih suvlasnika, ovjerenu u skladu sa zakonom.
Za isti plovni objekat koji ima dva suvlasnika sa jednakim suvlasničkim udjelom od jedne polovine idealnog dijela, zahtjev za ostvarivanje prava na komunalni vez može podnijeti samo jedan od tih suvlasnika.

III KRITERIJUMI ZA OSTVARIVANJE PRAVA NA KOMUNALNI VEZ

Član 6
Upravljač luke, prije objavljivanja javnog poziva iz člana 8 ovog pravilnika, utvrđuje i javno objavljuje broj komunalnih vezova namijenjenih za vez plovnih objekata registrovanih za privredne svrhe i broj komunalnih vezova namijenjenih za vez plovnih objekata registrovanih za lične potrebe.
Broj komunalnih vezova iz stava 1 ovog člana utvrđuje se u skladu sa prostornim i tehničkim kapacitetima luke.
Komunalni vez daje se na korišćenje prema redosljedu utvrđenom na rang-listi za vez plovnih objekata registrovanih za privredne svrhe, odnosno na rang-listi za vez plovnih objekata registrovanih za lične potrebe (u daljem tekstu: rang-lista).
Podnosioci zahtjeva za privredne svrhe i podnosioci zahtjeva za lične potrebe rangiraju se i konkurišu isključivo u okviru svoje rang-liste.
Prilikom dodjele pojedinog komunalnog veza, upravljač luke raspoređuje plovne objekte prema njihovoj dužini i namjeni, u skladu sa prostornim i tehničkim kapacitetima luke, planom prostorne organizacije luke, bezbjednosnim uslovima za privez plovnih objekata i namjenom pojedinog dijela luke.
Raspoređivanje plovnih objekata iz stava 5 ovog člana ne utiče na broj ostvarenih bodova niti na redosljed podnosilaca zahtjeva na rang-listi.
Rang-lista iz stava 3 ovog člana utvrđuje se na osnovu podnesenih zahtjeva za ostvarivanje prava na komunalni vez, prema sljedećim kriterijumima:
1) prebivalište, odnosno sjedište vlasnika plovnog objekta na području jedinice lokalne samouprave u kojoj se luka nalazi;
2) namjena plovnog objekta;
3) tip gradnje plovnog objekta;
4) vrsta pogonskog uređaja;
5) period prethodnog korišćenja komunalnog veza u istoj luci od strane podnosioca zahtjeva;
6) vrijeme neprekidno provedeno na listi čekanja za komunalni vez u istoj luci.
Period prethodnog korišćenja komunalnog veza iz stava 7 alineja 5 ovog člana utvrđuje se prema broju punih godina za koje je podnosilac zahtjeva neprekidno imao zaključen ugovor o komunalnom vezu u istoj luci do dana podnošenja zahtjeva.
Vrijeme neprekidno provedeno na listi čekanja iz stava 7 alineja 6 ovog člana utvrđuje se prema broju punih godina od dana upisa podnosioca zahtjeva na listu čekanja za komunalni vez u istoj luci do dana podnošenja zahtjeva, ako podnosilac zahtjeva u tom periodu nije brisan sa liste čekanja.
U period iz stava 9 ovog člana uračunava se i period tokom kog je podnosilac zahtjeva, prije stupanja na snagu ovog pravilnika, bio evidentiran kod upravljača luke kao zainteresovano lice za dodjelu komunalnog veza u istoj luci, ako u tom periodu nije brisan sa te evidencije.

Član 7
Rangiranje zahtjeva vrši se dodjelom broja bodova prema svakom kriterijumu iz člana 6 ovog pravilnika pojedinačno, a mjesto na rang-listi utvrđuje se ukupnim zbirom pojedinačnih bodova ostvarenih u skladu sa bodovnom listom koja je data kao Prilog 1 ovog pravilnika.
U slučaju jednakog broja bodova, prednost na rang-listi ostvaruje podnosilac zahtjeva sa većim zbirom bodova ostvarenih po osnovu perioda prethodnog korišćenja komunalnog veza i vremena provedenog na listi čekanja, u skladu sa članom 6 st. 8 i 9 ovog pravilnika.

IV POSTUPAK ZA OSTVARIVANJE PRAVA NA KOMUNALNI VEZ

Član 8
Postupak za ostvarivanje prava na komunalni vez otpočinje objavom javnog poziva na oglasnoj tabli i zvaničnoj internet stranici upravljača luke, u najmanje jednom dnevnom listu koji se distribuira na teritoriji Crne Gore, kao i putem lokalnog javnog medija ili drugog odgovarajućeg sredstva javnog obavještavanja, ako za to postoje uslovi.
Javni poziv iz stava 1 ovog člana objavljuje se čim se ispuni jedan od sljedećih uslova, zavisno od toga koji nastupi prije:
· da se lista čekanja iz člana 14 ovog pravilnika u potpunosti isprazni; ili
· da protekne rok od tri kalendarske godine od dana objavljivanja prethodnog javnog poziva.
Izuzetno od stava 2 ovog člana, javni poziv može biti objavljen i prije nego što se lista čekanja u potpunosti isprazni, odnosno prije isteka roka od tri kalendarske godine, ukoliko to zahtijevaju posebne okolnosti, raspoloživost dodatnih komunalnih vezova ili promjena prostorne organizacije luke.
Javni poziv iz stava 1 ovog člana obavezno sadrži:
· naziv upravljača luke koji objavljuje javni poziv;
· broj raspoloživih komunalnih vezova namijenjenih za privredne svrhe i broj raspoloživih komunalnih vezova namijenjenih za lične potrebe, utvrđen u skladu sa članom 6 stav 1 ovog pravilnika;
· podatke o dimenzionalnim, tehničkim i drugim ograničenjima za korišćenje pojedinih komunalnih vezova, u skladu sa prostornim i tehničkim kapacitetima luke i namjenom pojedinog dijela luke;
· uslove i kriterijume za ostvarivanje prava na komunalni vez, u skladu sa ovim pravilnikom;
· način podnošenja zahtjeva;
· dokumentaciju koja se prilaže uz zahtjev kao dokaz ispunjenosti uslova i kriterijuma za ostvarivanje prava na komunalni vez;
· rok za podnošenje zahtjeva;
· mjesto i način predaje zahtjeva;
· rok i način objavljivanja rang-liste, liste zaključenih ugovora o komunalnom vezu i liste čekanja.

Član 9
Zahtjev za ostvarivanje prava na komunalni vez zainteresovano lice podnosi preko pisarnice upravljača luke.
Zahtjev se predaje na propisanom obrascu, koji je dat u Prilogu 2 ovog pravilnika.
Ovlašćeno lice upravljača luke zahtjev zavodi u djelovodnik pod brojem, datumom i časom prijema, a o zaprimljenom zahtjevu podnosiocu izdaje potvrdu koja sadrži broj, datum i čas pod kojim je zahtjev zaprimljen.

Član 10
Podnosilac zahtjeva koji je vlasnik dva ili više plovnih objekata može ostvariti pravo na komunalni vez za svaki od tih plovnih objekata pojedinačno, pod uslovom da za svaki plovni objekat i svaki poseban zahtjev ispunjava uslove i kriterijume iz ovog pravilnika.
Uz zahtjev iz člana 9 ovog pravilnika podnosilac dostavlja dokaze o ispunjenosti uslova i kriterijuma za ostvarivanje prava na komunalni vez iz čl. 5 i 6 ovog pravilnika, i to:
– za fizičko lice, uvjerenje o prebivalištu, izdato od ministarstva nadležnog za unutrašnje poslove, ne starije od 30 dana, iz kojeg se može nedvosmisleno utvrditi prebivalište na teritoriji jedinice lokalne samouprave u kojoj se luka nalazi;
– za pravno lice, izvod ili drugu potvrdu Centralnog registra privrednih subjekata, ne stariju od 30 dana, na osnovu koje se može nedvosmisleno utvrditi sjedište tog pravnog lica na teritoriji jedinice lokalne samouprave u kojoj se luka nalazi;
– važeću dozvolu za plovidbu, upisni list plovnog objekta ili izvod iz odgovarajućeg upisnika, izdat od nadležne Lučke kapetanije, iz kojeg se mogu utvrditi vlasništvo, namjena, vrsta pogona, materijal gradnje i dimenzije plovnog objekta;
– za plovni objekat za privredni ribolov, dozvolu za obavljanje privrednog ribolova u unutrašnjim mosrkim vdama i teritorijalnom moru Crne Gore, izdatu u skladu sa zakonom kojim se uređuje morsko ribarstvo i marikultura;
– za plovni objekat koji je u susvojini, saglasnost drugih suvlasnika, ovjerenu u skladu sa zakonom.
[bookmark: _GoBack]Ako se zahtjev podnosi za plovni objekat gradnje od drveta, podnosilac zahtjeva dužan je da dostavi ispravu iz koje se može nedvosmisleno utvrditi ispunjenost tog kriterijuma, kao što je svjedočanstvo o gradnji ili samogradnji ili druga isprava izdata od Ministarstva.
Ako se zahtjev podnosi za plovni objekat za privredne svrhe kojim se pružaju usluge u nautičkom turizmu, podnosilac zahtjeva dužan je da, u roku od 60 dana od dana zaključenja ugovora o komunalnom vezu, dostavi dokaz o upisu u Centralni turistički registar, u skladu sa zakonom kojim se uređuju turizam i ugostiteljstvo.
Provjeru ispunjenosti kriterijuma koji se odnosi na period prethodnog korišćenja komunalnog veza, kao i vremena provedenog na listi čekanja, u istoj luci od strane podnosioca zahtjeva vrši Komisija iz člana 11 ovog pravilnika, uvidom u službenu evidenciju upravljača luke.
Dokazi iz st. 2 i 3 ovog člana podnose se u originalu ili ovjerenom prepisu, osim dokaza koji se izdaju ili pribavljaju u elektronskoj formi, u skladu sa zakonom.

Član 11
Utvrđivanje ispunjenosti uslova i kriterijuma iz čl. 5 i 6 ovog pravilnika, bodovanje zahtjeva i sačinjavanje rang-liste vrši Komisija.
Komisija iz stava 1 ovog člana sastavljena je od tri člana iz reda zaposlenih kod upravljača luke.
Odluku o formiranju Komisije donosi direktor upravljača luke ili drugi nadležni organ u skladu sa statutom ili drugim aktom upravljača luke, kojom se određuje predsjednik Komisije i članovi Komisije.
Komisija odlučuje većinom glasova ukupnog broja članova.
O radu Komisije vodi se zapisnik, koji potpisuju predsjednik i članovi Komisije.
Predsjednik i članovi Komisije ne smiju biti u sukobu interesa.
Smatra se da sukob interesa iz stava 6 ovog člana postoji kada privatni interes predsjednika ili člana Komisije utiče ili može uticati na njegovu nepristrasnost u postupku odlučivanja.

Član 12
Komisija u postupku ostvarivanja prava na komunalni vez:
· utvrđuje ispunjenost uslova propisanih članom 5 ovog pravilnika;
· utvrđuje ispunjenost kriterijuma iz člana 6 ovog pravilnika, samo za zahtjeve iz alineje 1 ovog stava kod kojih je ta ispunjenost utvrđena;
· vrši bodovanje zahtjeva u skladu sa bodovnom listom iz člana 7 ovog pravilnika;
· sačinjava preliminarnu i konačnu rang-listu;
· odlučuje o brisanju sa rang-liste i zamjeni plovnog objekta tokom perioda korišćenja komunalnog veza;
· sačinjava listu čekanja.
Odluke Komisije donose se u pisanoj formi i moraju sadržati obrazloženje.

Član 13
Ako podnosilac zahtjeva preda nepotpun zahtjev, Komisija je dužna da ga pisanim putem pozove da dopuni dokumentaciju u roku od dva dana od dana prijema zahtjeva, i da mu odredi rok za dopunu od tri dana od dana prijema poziva za dopunu.
Ako podnosilac zahtjeva u roku iz stava 1 ovog člana dopuni dokumentaciju na način kako je traženo, kao datum i čas podnošenja urednog zahtjeva smatraju se datum i čas prijema dopune kojom je zahtjev postao potpun.
Ako podnosilac zahtjeva ne dopuni dokumentaciju u roku iz stava 1 ovog člana ili je ne dopuni na način kako je traženo, zahtjev se neće uzeti u razmatranje.
Zahtjevi koji su podnijeti nakon isteka roka za podnošenje zahtjeva određenog javnim pozivom iz člana 8 ovog pravilnika smatraju se neblagovremenim i neće biti uzeti u razmatranje.

Član 14

Komisija sačinjava preliminarnu rang-listu najkasnije u roku od deset kalendarskih dana od dana isteka roka za podnošenje zahtjeva određenog javnim pozivom iz člana 8 ovog pravilnika.
Preliminarna rang-lista objavljuje se na oglasnoj tabli i zvaničnoj internet stranici upravljača luke.
Podnosilac zahtjeva može podnijeti prigovor na preliminarnu rang-listu u roku od pet dana od dana njenog objavljivanja.
O prigovoru iz stava 3 ovog člana odlučuje Komisija, u roku od deset dana od dana isteka roka za podnošenje prigovora.
Nakon odlučivanja o prigovorima, odnosno nakon isteka roka za podnošenje prigovora ako prigovor nije podnesen, Komisija utvrđuje konačnu rang-listu.
Konačna rang-lista objavljuje se na oglasnoj tabli i zvaničnoj internet stranici upravljača luke.
Na osnovu konačne rang-liste, upravljač luke zaključuje ugovor o komunalnom vezu sa podnosiocem zahtjeva prema redosljedu na rang-listi, pod uslovom da postoji raspoloživ komunalni vez na koji se njegov plovni objekat, prema dimenzijama, namjeni i tehničkim karakteristikama, može sigurno smjestiti.
Ako za plovni objekat podnosioca zahtjeva koji je na redu ne postoji odgovarajući raspoloživ komunalni vez, upravljač luke može zaključiti ugovor sa prvim sljedećim podnosiocem zahtjeva sa rang-liste za čiji plovni objekat postoji odgovarajući raspoloživ komunalni vez, dok se podnosilac zahtjeva za čiji plovni objekat ne postoji odgovarajući vez upisuje na listu čekanja, uz zadržavanje ostvarenog redosljeda za prvi odgovarajući raspoloživ komunalni vez.
Lista čekanja važi do dodjele komunalnog veza podnosiocu zahtjeva ili do objavljivanja narednog javnog poziva za dodjelu dodatnih komunalnih vezova.
Podnosilac zahtjeva sa liste čekanja dužan je da upravljača luke u pisanoj formi obavijesti o svakoj promjeni koja utiče na ispunjenost uslova i kriterijuma iz ovog pravilnika, najkasnije u roku od 15 dana od dana nastupanja promjene.
Postupak rangiranja podnesenih zahtjeva sprovodi se za svaki javni poziv objavljen u skladu sa ovim pravilnikom.
Raspoloživ komunalni vez dodjeljuje se prema redosljedu na listi čekanja.
Podnosioci zahtjeva koji ispunjavaju uslove i kriterijume iz ovog pravilnika, a kojima nije dodijeljen komunalni vez u postupku iz stava 11 ovog člana, upisuju se na listu čekanja prema broju bodova ostvarenih u skladu sa bodovnom listom iz člana 7 ovog pravilnika, zajedno sa podnosiocima zahtjeva koji se na listi čekanja već nalaze.
Upravljač luke dužan je da javno objavi listu zaključenih ugovora o komunalnom vezu i listu čekanja, sa podacima o imenu ili registarskoj oznaci plovnog objekta i njegovom vlasniku, u skladu sa zakonom.
Liste iz stava 14 ovog člana objavljuju se na oglasnoj tabli i zvaničnoj internet stranici upravljača luke i ažuriraju se najkasnije u roku od pet dana od dana nastanka promjene.

Član 15
Korisnik komunalnog veza gubi pravo na komunalni vez i briše se sa rang-liste, odnosno liste zaključenih ugovora, odlukom Komisije u sljedećim slučajevima:
– na sopstveni zahtjev;
– promjenom vlasnika plovnog objekta;
– brisanjem plovnog objekta iz odgovarajućeg upisnika;
– nastupanjem smrti korisnika komunalnog veza;
– prestankom pravnog lica, odnosno brisanjem pravnog lica iz Centralnog registra privrednih subjekata;
– ako korisnik u propisanom roku ne dostavi dokaz o upisu u Centralni turistički registar iz člana 10 stav 4 ovog pravilnika;
– ako se naknadno utvrdi da je pravo na komunalni vez ostvareno na osnovu neistinitih podataka ili dokumentacije koja ne odgovara stvarnom stanju.
Pod promjenom vlasnika plovnog objekta iz stava 1 alineja 2 ovog člana smatra se:
– za čamac, sticanje prava svojine na osnovu ugovora, pravosnažne odluke nadležnog organa, nasljeđivanja ili drugog zakonom propisanog pravnog osnova, dokazano odgovarajućom ispravom i upisana u upisnik čamaca;
– za brod i drugi plovni objekat za koji je zakonom propisano da se pravo svojine stiče upisom, promjena prava svojine upisana u odgovarajući upisnik.
Izuzetno od stava 1 alineja 4 ovog člana, zakonski nasljednik koji je nasljeđivanjem stekao pravo svojine na plovnom objektu i koji ispunjava uslove iz člana 5 ovog pravilnika može nastaviti korišćenje komunalnog veza do isteka ugovora, ako podnese zahtjev u roku od 60 dana od dana pravosnažnosti akta kojim se dokazuje nasljeđivanje.
Korisnik komunalnog veza dužan je da o svakoj promjeni koja se odnosi na ispunjenost uslova i kriterijuma iz ovog pravilnika, a nastupi tokom perioda korišćenja komunalnog veza, obavijesti upravljača luke u pisanoj formi najkasnije u roku od 30 dana od dana nastupanja promjene.
Ako korisnik komunalnog veza ne postupi u skladu sa stavom 4 ovog člana, a upravljač luke utvrdi da su nastupile promjene zbog kojih korisnik više ne ispunjava uslove za korišćenje komunalnog veza, Komisija donosi odluku o brisanju sa rang-liste, odnosno liste zaključenih ugovora.
Protiv odluke Komisije iz stava 1 ovog člana korisnik može podnijeti prigovor upravljaču luke u roku od osam dana od dana dostavljanja odluke.
Brisanje sa rang-liste, odnosno liste zaključenih ugovora, predstavlja osnov za jednostrani raskid ugovora o komunalnom vezu od strane upravljača luke.
U svim slučajevima brisanja sa rang-liste, odnosno liste zaključenih ugovora tokom perioda na koji je zaključen ugovor o komunalnom vezu, Komisija poziva prvog sljedećeg podnosioca zahtjeva sa liste čekanja da zaključi ugovor o komunalnom vezu, ako i dalje ispunjava uslove i kriterijume propisane ovim pravilnikom.

Član 16
Izuzetno od člana 6 ovog pravilnika, komunalni vez može se dati na korišćenje izvan rang-liste u sljedećim slučajevima:
· korisnicima kojima je zbog radova, oštećenja na lučkoj infrastrukturi ili suprastrukturi, više sile ili drugih opravdanih razloga privremeno onemogućeno korišćenje već dodijeljenog veza;
· državnim organima, organima državne uprave, organima lokalne samouprave, javnopravnim organima i drugim službama za potrebe smještaja plovnih objekata koji se koriste za javne svrhe, naročito za potrebe sigurnosti i bezbjednosti plovidbe, traganja i spašavanja, inspekcijskog nadzora, policijskih poslova, zaštite mora i drugih poslova od javnog interesa.
Odluku o davanju komunalnog veza na korišćenje u slučajevima iz stava 1 ovog člana donosi direktor upravljača luke ili drugi nadležni organ, u skladu sa statutom ili drugim aktom upravljača luke.
O korišćenju komunalnih vezova iz stava 1 ovog člana upravljač luke vodi posebnu evidenciju, koja sadrži podatke o korisniku, plovnom objektu, razlogu korišćenja, periodu korišćenja i vezu koji se koristi.
V NAČIN KORIŠĆENJA KOMUNALNOG VEZA

Član 17
Ugovor o komunalnom vezu odnosi se na plovni objekat za koji je korisnik ostvario pravo na komunalni vez u skladu sa ovim pravilnikom.
Korisnik komunalnog veza može tokom perioda korišćenja komunalnog veza podnijeti zahtjev za zamjenu plovnog objekta iz stava 1 ovog člana.
Zamjena plovnog objekta može se odobriti ako korisnik i za novi plovni objekat ispunjava uslove iz člana 5 ovog pravilnika i ako se novi plovni objekat, prema dužini, namjeni i drugim tehničkim karakteristikama, može sigurno smjestiti na dodijeljeni ili drugi raspoloživi komunalni vez, u skladu sa prostornim i tehničkim kapacitetima luke i namjenom pojedinog dijela luke.
Izuzetno od stava 3 ovog člana, zamjena plovnog objekta ne može se odobriti ako bi njome došlo do promjene namjene komunalnog veza sa privrednih svrha na lične potrebe, odnosno sa ličnih potreba na privredne svrhe.
O zahtjevu iz stava 2 ovog člana odlučuje Komisija, na osnovu dostavljene dokumentacije i uvida u raspoložive kapacitete luke.
Ako uslovi iz stava 3 ovog člana nijesu ispunjeni, zamjena plovnog objekta ne može se odobriti, a korisnik zadržava pravo na komunalni vez za plovni objekat za koji mu je to pravo prethodno dodijeljeno.
Odobrenje zamjene plovnog objekta ne može dovesti do povrede redosljeda sa rang-liste ili liste čekanja drugih podnosilaca zahtjeva.
 
Član 18
Komunalni vez koristi se na osnovu ugovora o komunalnom vezu.
Ugovor o komunalnom vezu zaključuje se, po pravilu, na period od tri kalendarske godine, uz mogućnost produženja za još tri godine, pod uslovom da korisnik i dalje ispunjava uslove i kriterijume propisane ovim pravilnikom.

Ugovorom o komunalnom vezu uređuju se naročito: podaci o korisniku, podaci o plovnom objektu, oznaka veza, period korišćenja, prava i obaveze ugovornih strana, uslovi raskida ugovora i druga pitanja od značaja za korišćenje komunalnog veza.

VI PRELAZNE I ZAVRŠNE ODREDBE

Član 19
Ugovori o komunalnom vezu koji su na snazi u vrijeme stupanja na snagu ovog pravilnika važe do isteka perioda na koji su zaključeni.

Član 20
Zahtjevi za ostvarivanje prava na komunalni vez podnijeti prije dana stupanja na snagu ovog pravilnika smatraju se iskazanom zainteresovanošću za korišćenje komunalnog veza.
Upravljač luke dužan je da podnosioce zahtjeva iz stava 1 ovog člana obavijesti o objavljivanju javnog poziva i potrebi podnošenja zahtjeva u skladu sa ovim pravilnikom.
Zahtjevi iz stava 1 ovog člana neće imati prednost u odnosu na zahtjeve podnijete po javnom pozivu objavljenom u skladu sa ovim pravilnikom, osim ako ovim pravilnikom i javnim pozivom nije drugačije propisano.

Član 21
Ako, u skladu sa zakonom kojim se uređuju pravni režim, podjela luka, upravljanje, korišćenje i održavanje luka, pružanje lučkih usluga, finansijska transparentnost, red u lukama i druga pitanja od značaja za luke u Crnoj Gori, bude donijet novi ili izmijenjeni plan prostorne organizacije luke, ovaj pravilnik primjenjivaće se i na vezove koji po tom planu budu predviđeni za istu namjenu.
Član 22
Ovaj pravilnik stupa na snagu osmog dana od dana objavljivanja u „Službenom listu Crne Gore”.


PRILOG 1

BODOVNA LISTA

Bodovanje zahtjeva vrši se prema kriterijumima i broju bodova utvrđenim ovom bodovnom listom.
Dužina plovnog objekta ne boduje se posebno, već se uzima u obzir prilikom raspoređivanja plovnog objekta na konkretan komunalni vez, u skladu sa članom 6 stav 5 ovog pravilnika.

BODOVNA LISTA ZA VEZ PLOVNIH OBJEKATA REGISTROVANIH ZA PRIVREDNE SVRHE

	Kriterijum
	Broj bodova

	Prebivalište, odnosno sjedište vlasnika plovnog objekta na području jedinice lokalne samouprave u kojoj se luka nalazi
	20

	Namjena plovnog objekta
	

	· plovni objekat za privredni ribolov
	12

	· plovni objekat za prevoz putnika
	12

	· drugi plovni objekti za privredne svrhe
	11

	Tip gradnje plovnog objekta
	

	· gradnja od drveta
	10

	· ostalo
	8

	Vrsta pogonskog uređaja
	

	· motorni pogon i ostalo
	8

	· vesla
	9

	· električni brodski ili vanbrodski motor koji se koristi kao primarni pogonski uređaj
	10

	Period prethodnog korišćenja komunalnog veza u istoj luci, utvrđen prema broju punih godina u skladu sa članom 6 stav 8 ovog pravilnika
	

	· bez prethodnog korišćenja komunalnog veza
	0

	· od jedne do pet godina prethodnog korišćenja
	1

	· od šest do deset godina prethodnog korišćenja
	3

	· od jedanaest do dvadeset godina prethodnog korišćenja
	6

	· od dvadeset jedne do trideset godina prethodnog korišćenja
	9

	· preko trideset godina prethodnog korišćenja
	12

	Vrijeme neprekidno provedeno na listi čekanja, utvrđeno prema broju punih godina u skladu sa članom 6 stav 9 ovog pravilnika
	

	· manje od jedne godine na listi čekanja
	0

	· od jedne do četiri godine na listi čekanja
	1

	· od pet do deset godina na listi čekanja
	3

	· preko deset godina na listi čekanja
	8



BODOVNA LISTA ZA VEZ PLOVNIH OBJEKATA REGISTROVANIH ZA LIČNE POTREBE

	Kriterijum
	Broj bodova

	Prebivalište, odnosno sjedište vlasnika plovnog objekta na području jedinice lokalne samouprave u kojoj se luka nalazi
	20

	Tip gradnje plovnog objekta
	

	· gradnja od drveta
	10

	· ostalo
	8

	Vrsta pogonskog uređaja
	

	· motorni pogon i ostalo
	8

	· vesla
	9

	· električni brodski ili vanbrodski motor koji se koristi kao primarni pogonski uređaj
	10

	Period prethodnog korišćenja komunalnog veza u istoj luci, utvrđen prema broju punih godina u skladu sa članom 6 stav 8 ovog pravilnika
	

	· bez prethodnog korišćenja komunalnog veza
	0

	· od jedne do pet godina prethodnog korišćenja
	1

	· od šest do deset godina prethodnog korišćenja
	3

	· od jedanaest do dvadeset godina prethodnog korišćenja
	6

	· od dvadeset jedne do trideset godina prethodnog korišćenja
	9

	· preko trideset godina prethodnog korišćenja
	12

	Vrijeme neprekidno provedeno na listi čekanja, utvrđeno prema broju punih godina u skladu sa članom 6 stav 9 ovog pravilnika
	

	· manje od jedne godine na listi čekanja
	0

	· od jedne do četiri godine na listi čekanja
	1

	· od pet do deset godina na listi čekanja
	3

	· preko deset godina na listi čekanja
	8




PRILOG 2

OBRAZAC ZAHTJEVA ZA OSTVARIVANJE PRAVA NA KOMUNALNI VEZ
Na osnovu člana 9 Pravilnika o uslovima i kriterijumima za ostvarivanje prava na vez u komunalnom dijelu luke „______________________________”, podnosim

Z A H T J E V
za ostvarivanje prava na vez u komunalnom dijelu luke

1. Podaci o podnosiocu zahtjeva
Ime i prezime / puni naziv pravnog lica: _______________________________________________________
JMB / PIB: _______________________________________________________
Prebivalište / sjedište: _______________________________________________________
Adresa: _______________________________________________________
Kontakt telefon: _______________________________________________________
Adresa elektronske pošte: _______________________________________________________

2. Podaci o plovnom objektu
Registarska oznaka plovnog objekta: __________________________________________________
Naziv plovnog objekta, ako ga ima: __________________________________________________
Dužina plovnog objekta: __________________________________________________
Širina plovnog objekta: __________________________________________________

Rang-lista za koju se zahtjev podnosi, u skladu sa članom 6 stav 3 ovog pravilnika:
· rang-lista za vez plovnih objekata registrovanih za privredne svrhe
· rang-lista za vez plovnih objekata registrovanih za lične potrebe
Namjena plovnog objekta:
· plovni objekat za privredni ribolov
· plovni objekat za prevoz putnika
· drugi plovni objekat za privredne svrhe
· plovni objekat za lične potrebe
· ostalo: _______________________________
Vrsta pogonskog uređaja:
· motorni pogon
· vesla
· električni brodski ili vanbrodski motor kao primarni pogonski uređaj
· ostalo: _______________________________
Tip gradnje plovnog objekta:
· gradnja od drveta
· ostalo: _______________________________

3. Dokumentacija koja se prilaže uz zahtjev
Uz zahtjev prilažem sljedeće dokaze o ispunjenosti uslova i kriterijuma za ostvarivanje prava na komunalni vez:
· uvjerenje ministarstva nadležnog za unutrašnje poslove o prebivalištu;
· izvod ili drugu potvrdu Centralnog registra privrednih subjekata;
· dozvolu za plovidbu, upisni list plovnog objekta ili izvod iz odgovarajućeg upisnika;
· dozvolu za obavljanje privrednog ribolova u ribolovnom moru Crne Gore;
· saglasnost drugih suvlasnika plovnog objekta, ovjerenu u skladu sa zakonom;
· svjedočanstvo o gradnji ili samogradnji, odnosno druga isprava izdata od Ministarstva;
· druga dokumentacija: _______________________________.

4. Izjava podnosioca zahtjeva
Pod punom materijalnom i krivičnom odgovornošću izjavljujem da su podaci navedeni u ovom zahtjevu i priloženoj dokumentaciji tačni i potpuni.
Obavezujem se da ću upravljača luke, u pisanoj formi, obavijestiti o svakoj promjeni koja se odnosi na ispunjenost uslova i kriterijuma za ostvarivanje prava na komunalni vez, najkasnije u roku od 30 dana od dana nastupanja promjene.

5. Obavještenje o obradi podataka o ličnosti
Podaci navedeni u ovom zahtjevu obrađuju se u svrhu sprovođenja postupka za ostvarivanje prava na komunalni vez, zaključivanja ugovora o komunalnom vezu, vođenja propisanih evidencija, objavljivanja rang-liste, liste zaključenih ugovora i liste čekanja, u skladu sa Zakonom o lukama, zakonom kojim se uređuje zaštita podataka o ličnosti i ovim pravilnikom.
Podnosilac zahtjeva je upoznat da se određeni podaci o plovnom objektu i vlasniku mogu javno objaviti u obimu propisanom zakonom.


Mjesto i datum: _______________________________

Svojeručni potpis podnosioca zahtjeva / ovlašćenog lica:
_______________________________



